### NN 31/2016 (8.4.2016.), Rješenje Agencije za zaštitu tržišnog natjecanja, klasa: UP/I 034-03/2013-01/048, urbroj: 580-10/76-2016-081 od 4. veljače 2016.

31 08.04.2016 Rješenje Agencije za zaštitu tržišnog natjecanja, klasa: UP/I 034-03/2013-01/048, urbroj: 580-10/76-2016-081 od 4. veljače 2016.

AGENCIJA ZA ZAŠTITU TRŽIŠNOG NATJECANJA

851

Agencija za zaštitu tržišnog natjecanja na temelju članka 30. točke 2., članka 31., članka 49. stavka 1. i 2. i članka 58. stavka 1. točke 9., u svezi s člankom 13. Zakona o zaštiti tržišnog natjecanja (»Narodne novine«, broj 79/09 i 80/13), u upravnom postupku utvrđivanja sprječavanja, ograničavanja ili narušavanja tržišnog natjecanja zlouporabom vladajućeg položaja protiv poduzetnika Tisak d.d., sa sjedištem u Zagrebu, Slavonska avenija 11a, zastupanog po odvjetniku Mislavu Bradvici, iz Zagreba, Ulica kneza Branimira 29/I, po službenoj dužnosti, na temelju odluke Vijeća za zaštitu tržišnog natjecanja u sastavu: Mladen Cerovac, mag. iur., predsjednik Vijeća, Vesna Patrlj, dipl. iur., zamjenica predsjednika Vijeća, Denis Matić, dipl. iur., mr. sc. Ljiljana Pavlic i mr. sc. Tatjana Peroković, članovi Vijeća, sa sjednice 3/2016., održane 4. veljače 2016., donosi

RJEŠENJE

I. Prihvaćaju se mjere, uvjeti i rokovi od 23. studenoga 2015. koje je predložio poduzetnik Tisak d.d., sa sjedištem u Zagrebu, Slavonska avenija 11a, i to na način da:

– Tisak d.d., sa sjedištem u Zagrebu, Slavonska avenija 11a, izmijeni Uvjete poslovanja u komisionoj prodaji tiskovina tako da se u navedene Uvjete poslovanja implementiraju odredbe sljedećeg sadržaja:

»Vrednovanje prometa Udruženja poduzetnika

Vrednovanje prometa udruženja poduzetnika (»Udruženje«) provodi se na sljedeći način:

– za svaku članicu Udruženja prethodno se utvrdi ukupni rabat iz članka sukladno Uvjetima poslovanja;

– zbroje se mjesečni prometi svih članica Udruženja te se dobiveni iznos vrednuje sukladno Uvjetima poslovanja te se utvrdi ukupni rabat prema Uvjetima poslovanja;

– utvrđuje se razlika rabata između utvrđenog pojedinačnog ukupnog rabata za svaku članicu i ukupnog rabata za Udruženje.

Način i rokovi plaćanja odnosno odobrenja za provedeno vrednovanje prometa na razini Udruženja biti će uređeni Ugovorima o komisionoj prodaji tiskovina koji će se sklapati sa članicama Udruženja odnosno Udruženjem.

U slučaju neurednog plaćanja ili neplaćanja dvije mjesečne fakture uzastopno, Distributer ima pravo obustaviti komisionaru daljnju isporuku tiskovina.

Uvjeti poslovanja s udruženjima poduzetnika

Udruženje čine pravno samostalna trgovačka društva, obrti ili drugi trgovci koji su međusobno povezani sporazumom ili ugovorom ako su kumulativno ispunjeni sljedeći uvjeti:

a) da je takav sporazum, udruženje, ortaštvo ili drugi oblik zajednice registriran pred upravnim, komorskim ili drugim tijelima iz čega je razvidno da udruženje ima trajni karakter, što se dokazuje relevantnim izvatkom ili potvrdom tijela (npr. izvatkom iz sudskog registra ako je osnovano posebno društvo za nabavu, javno potvrđenim ugovorom o ortaštvu, komorskim odobrenjem i sl.);

b) da se pregovori vode centralizirano, po principu jednog kontakta odnosno punomoćnika koji predstavlja sve članice, s kojim se sklapa krovni ugovor kojim se reguliraju pitanja važna za Udruženje;

c) da se sa svakom pojedinom članicom Udruženja sklapa istovjetan Ugovor o komisionoj prodaji tiskovina i koji se izvršava uniformno bez posebne prilagodbe pojedinim stranama sporazuma odnosno članicama Udruženja;

d) da su Udruženja trajna i sveobuhvatna tj. da Udruženje ima svrhu funkcionalne nabave roba na tržištima;

e) da su logistički i nabavni procesi standardizirani i istovjetni za sve potpisnice krovnog ugovora, te se na sve primjenjuje isti način prihvata tiskovina;

f) da svi poduzetnici članovi Udruženja odgovaraju solidarno i neograničeno za obveze ostalih članova Udruženja;

g) da je Udruženje predalo Distributeru bankarsku garanciju na prvi poziv u iznosu koji odgovara najmanje ukupnom prometu tiskovina za dva mjeseca svih potpisnica krovnog ugovora odnosno članica Udruženja. Navedena bankarska garancija se može iskoristiti samo za naplatu potraživanja s naslova Ugovora o komisionoj prodaji tiskovina;

h) da svaka članica Udruženja prilikom sklapanja Ugovora o komisionoj prodaji tiskovina preda Distributeru bianco zadužnicu u visini najmanje dvomjesečnog vlastitog promet tiskovina.

Udruženje koje ispunjava uvjete iz prethodnog stavka, te pod pretpostavkom da sve članice Udruženja kao komisionari uredno i redovito izvršavaju svoje obveze plaćanja, na način i u rokovima koji su utvrđeni Uvjetima poslovanja, ostvaruje pravo na posebno vrednovanje prometa sukladno Uvjetima poslovanja.

Ako pojedina potpisnica sporazuma/članica Udruženja ne ispunjava ugovorene uvjete ili kasni s plaćanjem, za istu Distributer neće provoditi posebno vrednovanje prometa na razini udruženja poduzetnika za taj mjesec.«

– Tisak d.d., sa sjedištem u Zagrebu, Slavonska avenija 11a, preuzima obvezu tijekom 2 (dvije) godine nakon stupanja na snagu navedenih odredbi poslovanja u komisionoj prodaji tiskovina Agenciji za zaštitu tržišnog natjecanja svakih 6 (šest) mjeseci dostavljati izvješće o učincima predloženih mjera, a koje bi sadržavalo dokaze o tome da je udruženjima poduzetnika omogućen (priznat) status komisionog kupca na tržištu u dijelu koji se odnosi na komisionu prodaju tiskovina, a što uključuje dokaze o primjeni odgovarajuće rabatne politike, odnosno dokaze o ostvarivanju posebnog grupacijskog rabata.

II. Utvrđuje se da Opći uvjeti poslovanja u komisionoj prodaji tiskovina koje je Tisak d.d., sa sjedištem u Zagrebu, Slavonska avenija 11a donio 26. studenoga 2015., a stupili su na snagu 1. siječnja 2016., u članku 4. sadrže odredbe navedene u točke I. izreke ovoga rješenja.

III. Predložene mjere, uvjeti i rokovi iz točke I. izreke ovoga rješenja ocjenjuju se dostatnima za otklanjanje negativnih učinaka i ponovnu uspostavu tržišnog natjecanja na tržištu trgovine na veliko tiskom u Republici Hrvatskoj.

IV. Nalaže se poduzetniku Tisak d.d., sa sjedištem u Zagrebu, Slavonska avenija 11a, da na svojoj početnoj internetskoj stranici objavi na vidljivom mjestu izreku ovoga rješenja.

Rok izvršenja: bez odgode, a najkasnije osam (8) dana od dana dostave ovoga rješenja.

V. Predložene mjere, uvjeti i rokovi iz točke I. izreke ovoga rješenja ovim rješenjem postaju obvezni za poduzetnika Tisak d.d., sa sjedištem u Zagrebu, Slavonska avenija 11a.

VI. Utvrđuje se da nakon ispunjenja mjera iz točke I. te naloga iz točke IV. izreke ovoga rješenja nema uvjeta za daljnje vođenje postupka u ovom predmetu protiv poduzetnika Tisak d.d., sa sjedištem u Zagrebu, Slavonska avenija 11a.

VII. Utvrđuje se da odredbe članka 5. Općih uvjeta poslovanja u komisionoj prodaji tiskovina koje je Tisak d.d., sa sjedištem u Zagrebu, Slavonska avenija 11a donio 26. studenoga 2015., a stupili su na snagu 1. siječnja 2016., predstavljaju nove uvjete poslovanja poduzetnika Tisak d.d., sa sjedištem u Zagrebu, Slavonska avenija 11a, koji imaju učinak nakon 1. siječnja 2016. i koji nisu bili predmetom ocjenjivanja Agencije za zaštitu tržišnog natjecanja u okviru predloženih mjera, uvjeta i rokova iz točke I. izreke ovoga rješenja, a na koje Agencija za zaštitu tržišnog natjecanja ne može dati ex ante odobrenje, već će o istima rečeno tijelo odlučivati u posebnom predmetu.

VIII. U slučaju da Agencija za zaštitu tržišnog natjecanja utvrdi kako se poduzetnik Tisak d.d., sa sjedištem u Zagrebu, Slavonska avenija 11a, ne pridržava utvrđenih mjera, uvjeta i rokova iz točke I., odnosno naloga iz točke IV. izreke ovoga rješenja, takvo postupanje smatrat će se povredom Zakona o zaštiti tržišnog natjecanja, što će se utvrditi posebnim rješenjem kojim će se izreći i upravno-kaznena mjera.

IX. Poduzetnik Tisak d.d., sa sjedištem u Zagrebu, Slavonska avenija 11a, obveznik je plaćanja upravne pristojbe u iznosu od 35.000,00 kuna. Upravna pristojba uplaćuje se u korist Državnog proračuna Republike Hrvatske.

Rok izvršenja: bez odgode, a najkasnije osam (8) dana od dana dostave ovoga rješenja.

X. Ovo će rješenje biti objavljeno u »Narodnim novinama« i na internetskoj stranici Agencije.

Obrazloženje

1. Pokretanje postupka utvrđivanja narušavanja tržišnog natjecanja

Agencija za zaštitu tržišnog natjecanja (dalje: Agencija) pokrenula je zaključkom od 6. veljače 2014., u smislu članka 30. točke 2., članka 31. stavka 1., članka 38. stavka 1. i članka 39. (»Narodne novine«, broj 79/09 i 80/13; dalje: ZZTN), po službenoj dužnosti, postupak utvrđivanja zlouporabe vladajućeg položaja protiv poduzetnika Tisak d.d., sa sjedištem u Zagrebu, Slavonska avenija 11a (dalje: Tisak).

U postupku je bilo potrebno utvrditi onemogućava li Tisak, odbijanjem priznavanja rabata poduzetnicima Ultra gros d.o.o., sa sjedištem u Zagrebu, Rudeška cesta 4 (dalje: Ultra gros) i Narodni trgovački lanac d.o.o., sa sjedištem u Sesvetama, Soblinec, Soblinečka 55 (dalje: NTL) na razini grupacije, postizanje svrhe osnivanja udruženja poduzetnika, kojima je takvo udruženje u pravilu jedini način da se tržišno natječu s konkurencijom glede povoljnijih uvjeta nabave određenih proizvoda.

Također, potrebno je bilo utvrditi odbija li Tisak distribuciju tiskovina na prodajna mjesta konkurenata. Slijedom navedenoga, Agencija je, prije dostave prijedloga Tiska za preuzimanje obveze izvršenja određenih mjera i uvjeta, utvrdila da su navodi NTL-a kako mu rečeni poduzetnik u veliki dio njegovih objekata ne isporučuje tiskovine odnosno isporučuje samo dio tiskovina neutemeljeni, uslijed čega je poduzimanje daljnjih radnji po tom pitanju ocijenjeno nepotrebnim.

2. Prijedlog preuzimanja obveza od strane poduzetnika

U predmetnom slučaju Tisak je ubrzo nakon pokretanja postupka u podnesku zaprimljenom 13. lipnja 2014. iskazao namjeru preuzimanja obveze izvršenja određenih mjera i uvjeta, ali bez preciznog određenja mjera.

U podnesku od 6. listopada 2015., Tisak je iskazao namjeru za preuzimanje obveza u smislu članka 49. ZZTN-a te predložio izvršenje određenih mjera i uvjeta kako bi se otklonili negativni učinci njegovog postupanja ili propuštanja postupanja na tržišno natjecanje. Navedeni je prijedlog Tisak dodatno pojasnio podnescima zaprimljenim u Agenciji 23. listopada 2015. i 28. listopada 2015.

Vezano na navedeno, Vijeće za zaštitu tržišnog natjecanja (dalje: Vijeće), na sjednici 40/2015., održanoj dana 4. studenoga 2015., razmatralo je predmetni prijedlog, te je donijelo sljedeći zaključak.

Dopunom Uvjeta poslovanja u distribuciji tiskovina Tisak d.d. od 1. siječnja 2014. (dalje: Uvjeti poslovanja) na način da se udruženja poduzetnika prepoznaju i priznaju kao posebni subjekti u pravnom prometu odnosno da im se prizna status kupca na tržištu u dijelu koji se odnosi na distribuciju i komisionu prodaju tiskovina, pod strogo određenim uvjetima koji u tu svrhu moraju biti ispunjeni, a čime se istima pruža mogućnost ostvarivanja posebnog grupacijskog rabata što bi posredno pogodovalo članicama udruženja, postigla bi se svrha zbog koje je pokrenut predmetni postupak.

Pri tome, Vijeće je smatralo kako je neophodno, u svrhu nadzora nad provedbom navedene mjere, a kako bi se utvrdilo pridržava li se Tisak utvrđenih mjera, uvjeta i rokova, da rečeni poduzetnik tijekom 2 (dvije) godine od dana stupanja na snagu predmetnih Uvjeta poslovanja Agenciji dostavlja svakih 6 (šest) mjeseci izvješće o učincima novih Uvjeta poslovanja koje bi sadržavalo dokaze o tome da je udruženjima poduzetnika priznat status kupca na tržištu u dijelu koji se odnosi na distribuciju i komisionu prodaju tiskovina, a što uključuje dokaze o primjeni odgovarajuće rabatne politike, odnosno dokaze o ostvarivanju posebnog grupacijskog rabata.

S tim u svezi, zajedno s prijedlogom Tiska da predmetne Uvjete poslovanja objavi na svojim internetskim stranicama, a koja bi objava trajala 2 (dvije) godine od trenutka zaprimanja odluke Agencije kojom se prihvaća prijedlog mjera, Vijeće je zaključilo kako bi navedeno činilo zaokruženu cjelinu koja bi kao takva predstavljala adekvatnu mjeru za uspostavljanje tržišnog natjecanja na predmetnom mjerodavnom tržištu.

S druge strane, Vijeće je zaključilo kako Tisak prijedlogom reguliranja problematike otvaranja i zatvaranja prodajnih mjesta formuliranih u članku 5. Uvjeta poslovanja izlazi izvan okvira predmetnog postupka budući da se njima determiniraju novi uvjeti poslovanja Tiska čiji učinci nisu, niti ne mogu biti podložni iscrpnoj pravnoj i ekonomskoj analizi od strane Agencije u ovom predmetu, budući da se Tisak odlučio na predlaganje preuzimanja obveza u smislu članka 49. ZZTN-a. Navedeno pogotovo uzevši u obzir činjenicu kako su povodom Agenciji za prethodno ispitivanje stanja na tržištu, a slijedom toga i za postupak, bila postupanja Tiska kao distributera tiskovina u odnosu na udruženja poduzetnika kao veleprodajnih kupaca.

Dopisom od 5. studenoga 2015. Tisak je bio upoznat s navedenim zaključkom Agencije.

Konačan i konkretan prijedlog za preuzimanje obveze izvršenja određenih mjera i uvjeta Tisak je podnio Agenciji dana 23. studenog 2015.

Tisak je predložio da Agencija prihvati njegovo preuzimanje obveze izmjene Uvjeta poslovanja na način da se kao posebni subjekti u pravnom prometu prepoznaju i priznaju udruženja poduzetnika pod strogo određenim uvjetima koji u tu svrhu moraju biti ispunjeni te da se takvim udruženjima pruži mogućnost ostvarivanja posebnog grupacijskog rabata, kako je navedeno u točki I. izreke ovog rješenja.

Pri tome valja naglasiti kako je Tisak, vezano za problematiku otvaranja i zatvaranja prodajnih mjesta, uzeo u obzir naprijed navedeni zaključak Vijeća, na način da ranije predložena odredba članka 5. Uvjeta poslovanja nije bila sadržana u novom revidiranom, konačnom prijedlogu Tiska.

3. Analiza prijedloga Tiska o namjeri preuzimanja obveze izvršenja mjera i uvjeta te rokova u kojima će to učiniti

Vezano uz navedeni prijedlog Tiska od 23. studenog 2015., Agencija je utvrdila kako prijedlog namjere preuzimanja obveze izvršenja mjera i uvjeta te rokovi u kojima će to Tisak učiniti udovoljava formalnim uvjetima iz članka 49. stavka 1. ZZTN-a, odnosno da je isti podnesen nakon pokretanja postupka sukladno članku 39. ZZTN-a, a prije dostave Obavijesti o preliminarno utvrđenim činjenicama u postupku iz članka 48. ZZTN-a.

U smislu članka 49. stavka 4. ZZTN-a, Agencija može prihvatiti preuzimanje određenih mjera i uvjeta iz članka 49. stavka 1. ZZTN-a u slučaju kratkog trajanja povrede, suradnje poduzetnika u postupku i predlaganja mjera i uvjeta u prvih šest mjeseci vođenja postupka te u drugim slučajevima kada ocijeni da je prihvaćanje preuzimanja mjera i uvjeta iz članka 49. stavka 1. ZZTN-a svrsishodno radi bržeg uspostavljanja tržišnog natjecanja na određenom tržištu, a bez dugotrajnog vođenja postupka.

Prijedlog Tiska predstavlja dobrovoljnu mjeru i razmjeran je mogućim negativnim učincima koje bi Uvjeti o poslovanju od 1. siječnja 2014. u neizmijenjenom sadržaju imali na tržišno natjecanje te dovodi do bržeg uspostavljanja tržišnog natjecanja na mjerodavnom tržištu, bez dugotrajnog vođenja postupka.

Ispunjenjem predloženih obveza od strane Tiska prepoznala bi se i priznala udruženja poduzetnika kao posebnog subjekta u pravnom prometu, odnosno priznao bi im se status kupca na tržištu u dijelu koji se odnosi na distribuciju i komisionu prodaju tiskovina, a čime se istima pruža mogućnost ostvarivanja posebnog grupacijskog rabata, što bi posredno pogodovalo članicama udruženja te bi se postigla svrha zbog koje je pokrenut predmetni postupak.

Člankom 49. stavkom 5. ZZTN-a propisuje se da će Agencija namjeru prihvaćanja preuzimanja izvršenja mjera i uvjeta iz članka 49. stavka 1. ZZTN-a objaviti na svojoj internetskoj stranici u obliku skraćenog opisa predmeta i sadržaja mjera i uvjeta, uz poziv svim zainteresiranim stranama za dostavljanje pisanih primjedaba, stavova i mišljenja u roku od dvadeset (20) dana od dana objave poziva.

Stoga je Agencija 26. studenog 2015., sukladno članku 49. točki 5. ZZTN-a, na internetskim stranicama Agencije: www.aztn.hr, objavila namjeru prihvaćanja preuzimanja izvršenja mjera i uvjeta i javni poziv svim zainteresiranim stranama za dostavljanje pisanih primjedaba, stavova i mišljenja na prijedlog Tiska za preuzimanje obveze izvršenja određenih mjera i uvjeta te rokova u kojima će to učiniti.

3.1. Zaprimljene primjedbe i očitovanje Tiska na primjedbe

U naprijed navedenome roku Agencija je zaprimila primjedbe dvaju pravnih subjekata i to udruženja poduzetnika Utra gros i NTL, a u kojima, u bitnome, navode kako su uvjet solidarne i neograničene odgovornosti poduzetnika za obveze drugih poduzetnika članica udruženja, te predložena bankarska garancija kao sredstvo osiguranja neprimjereni i nezakoniti uvjeti ugovaranja jer, između ostalog, stavljaju udruženje poduzetnika i člana udruženja u neravnopravan položaj u odnosu na ostale sudionike u poslu Tiska.

Pored navedenoga, oba poduzetnika dala su primjedbe na odredbe članka 5. Općih uvjeta poslovanja u komisionoj prodaji tiskovina koje je Tisak objavio 26. studenoga 2015. na svojoj službenoj internetskoj stranici, a koji su u primjeni od 1. siječnja 2016. Riječ je o odredbama kojima se regulira problematika otvaranja i zatvaranja prodajnih mjesta, a koje nisu sadržane u konačnom prijedlogu preuzimanja obveza od strane Tiska.

Podneskom zaprimljenim u Agenciji 23. prosinca 2015. Tisak je udovoljio zahtjevu Agencije od 15. prosinca 2015. te se u za to ostavljenom roku očitovao na primjedbe, stavove i mišljenja naprijed navedenih udruženja poduzetnika u bitnome navodeći kako slijedi.

U odnosu na primjedbu udruženja poduzetnika kako nije opravdan prijedlog Tiska da svi poduzetnici obuhvaćeni sporazumom o zajedničkoj nabavi odgovaraju solidarno i neograničeno za obveze ostalih članica udruženja poduzetnika, Tisak objašnjava pravni i ekonomski kontekst u kojem se odobrava dodatan rabat udruženjima poduzetnika.

Tako navodi kako se udruženja poduzetnika imaju smatrati koordinacijom koja nastaje na nabavnom (kupovnom) tržištu veleprodaje mješovitom robom, pretežno hranom, pićima i higijenskim proizvodima za domaćinstvo. Slijedom navedenoga, Tisak smatra kako udruženje poduzetnika nije standardni kupac pa se u odnosu na njega niti ne može staviti u nepovoljniji položaj. Međutim, Tisak dodaje kako udruženju poduzetnika prijedlog mjera ipak daje povlašten položaj odobravajući mu poseban rabat, pri čemu se pojavljuje solidarnost članica udruženja poduzetnika kao uvjet bez kojega se niti ne može uzeti u obzir udruženje poduzetnika.

Stoga smatra kako bi, budući da se rabati udruženja poduzetnika određuju ovisno o agregiranoj količini tiskovina svih njegovih članova, odgovornost dosljedno trebala biti usmjerena prema svim njegovim članicama jer bi u suprotnom pojedinim članicama bili odobreni veći rabati nego pojedinim kupcima izvan udruženja, a bez prateće razine sigurnosti po Tisak.

U odnosu na navedeno, Tisak smatra da se uspostavljanjem solidarne odgovornosti članica udruženja poduzetnika omogućava koordinirano i odgovorno poslovanje udruženja poduzetnika, što daje poslovnu sigurnost i potencijalno stvara uštede i korist po distribucijsku mrežu Tiska, čime mu se omogućava odobravanje predloženih rabata.

U odnosu na primjedbu udruženja poduzetnika kako je neprimjeren prijedlog Tiska da se predmetni odnos osigura instrumentom bankarske garancije, Tisak u bitnome obrazlaže ukazujući na odredbe članka 1039. Zakona o obveznim odnosima (»Narodne novine«, broj 35/05, 41/08, 125/11 i 78/15) kojima je propisano kako je bankarska garancija na poziv svaka pisana obveza na plaćanje, bez obzira kao je nazvana, kojom se banka (garant) obvezuje da će na pisani zahtjev korisnika ovome isplatiti određeni novčani iznos ako je udovoljeno uvjetima iz garancije, te kako je bankarska garancija samostalna obveza neovisna o osnovnom poslu u vezi s kojim je izdana, pa i u slučaju da se taj posao u njoj spominje. Ujedno dodaje kako bankarska garancija osigurava da će iznos novca Tiska i izdavača s kojim raspolažu komisionari uistinu biti proslijeđen.

Pri tome Tisak naglašava kako nemogućnost ishođenja bankarske garancije ukazuje na loš financijski položaj pa se otvara i pitanje oportunosti poslovanja u komisionom sustavu s takvim poduzetnikom.

Tisak, također, objašnjava kako mjenice i zadužnice nemaju niti približnu razinu sigurnosti jer se pojavljuje problem likvidnosti izdavatelja i sl. Pri tome dodaje kako se zadužnica koristi samo kao pomoćno sredstvo osiguranja jer ono može ozbiljno nauditi nastavku poslovanja (primjerice ako subjekt nije dovoljno likvidan, dolazi do blokade računa što nije u interesu subjekata komisionog odnosa), a može se i radi jednostavne opstrukcije njene naplate pokazati kao neefikasan instrument osiguranja.

3.2. Analiza zaprimljenih podnesaka

Dopunom Uvjeta poslovanja na način da se udruženja poduzetnika prepoznaju i priznaju kao posebni subjekti u pravnom prometu odnosno da im se prizna status kupca na tržištu u dijelu koji se odnosi na distribuciju i komisionu prodaju tiskovina, pod strogo određenim uvjetima koji u tu svrhu moraju biti ispunjeni, a čime se istima pruža mogućnost ostvarivanja posebnog grupacijskog rabata, što bi posredno pogodovalo članicama udruženja, postigla bi se svrha zbog koje je pokrenut predmetni postupak.

Naime, predmetni prijedlog Tiska definira udruženje kao pravno samostalno trgovačko društvo, obrt ili druge trgovce koji su međusobno povezani sporazumom ili ugovorom uz kumulativno ispunjenje određenih uvjeta, među kojima i uvjet da je takav sporazum, udruženje, ortaštvo ili drugi oblik zajednice registriran pred upravnim, komorskim ili drugim tijelima, iz čega je razvidno da udruženje ima trajni karakter, što dokazuje relevantnim izvatkom ili potvrdom tijela (npr. izvatkom iz sudskog registra ako je osnovano posebno društvo za nabavu, javno potvrđenim ugovorom o ortaštvu, komorskim odobrenjem i sl.).

Razvidno je kako navedeni koncept poštuje zakonitosti koje moraju biti ispunjene da bi bila riječ o društvu kao privatnopravnoj zajednici, tj. da je posrijedi udruženje osoba kao pravne zajednice, da se temelji na pravnom poslu kao osnovi udruživanja i da je usmjereno postizanju zajedničkog cilja.

U konkretnom slučaju upravo je naglasak na povezivanju članova u trajniji obvezni odnos radi ostvarivanja zajedničkog cilja (ostvarivanja posebnog grupacijskog rabata). Stoga je točan navod Tiska kako se udruženja poduzetnika imaju isključivo smatrati koordinacijom koja nastaje na nabavnom (kupovnom) tržištu veleprodaje mješovitom robom, pretežno hranom, pićima i higijenskim proizvodima za domaćinstvo. U tom smislu članovi udruženja čine povezani skup, a kroz djelovanje udruženja istima se olakšava i promiče obavljanje gospodarskih djelatnosti koje čine predmet njihova poslovanja te se poboljšava i povećava njihov učinak, ali tako da pravna osoba (udruženje) za sebe ne stječe dobit.

Naprijed navedeno određenje društva za sobom povlači pitanje odgovornosti članova za obveze udruženja. Pri tome se osobito mora voditi računa kako interni odnosi udruženja ne mogu biti strukturirani na način da se stvara mogućnost izbjegavanja obveza na štetu vjerovnika. Unatoč tvrdnji Ultra grosa kako interni akti udruženja isključuju solidarnu odgovornost članica te kako istim aktima nije predviđena niti mogućnost da samo udruženje jamči bilo kojem distributeru bankarskom garancijom za obveze svojih članica, valja naglasiti kako solidarna odgovornost među članovima udruženja zakonski nije nigdje zabranjena, odnosno hoće li odgovornost članova udruženja biti solidarna ovisi o njihovoj slobodnoj volji. Dapače, smisao udruženja, sukladno Zakonu o trgovačkim društvima (»Narodne novine«, broj 111/93, 34/99, 52/00 i 118/03) ostvaruje se kroz solidarnu odgovornost među članovima. Upravo se kroz preuzimanje takve obveze od strane članova udruženja učvršćuje povjerenje u udruženje kao na suugovaratelja pri sklapanju poslova, budući da je trećima (pa tako i Tisku) jasno da ulazeći u posao s udruženjem iza toga zapravo stoje njegovi članovi.

Slijedom navedenoga, udruženje kao sredstvo za ostvarivanje interesa članova ne smije istovremeno služiti kao instrument mogućeg izbjegavanja obveza na štetu vjerovnika, u ovom slučaju Tiska.

S druge strane, opravdano je pravno i ekonomsko osiguranje vjerovnika (Tiska), pogotovo uzimajući u obzir njegova prethodna negativna iskustva nemogućnosti namirenja potraživanja osigurana zadužnicom.

Kada Tisak na temelju naprijed navedenoga tvrdi kako mu mjenice i zadužnice ne predstavljaju dovoljno sredstvo osiguranja te uzimajući u obzir i činjenicu kako poduzetnici općenito nerijetko pribjegavaju ugovaranju bankarske garancije, pri čemu Tisak ne predstavlja izuzetak, Agencija vodeći računa o zadovoljavanju interesa svih strana navedeno mora uzeti u obzir i ocijeniti opravdanim, poglavito iz razlog što bi u suprotnome Tisku bile prisilno nametnute mjere koje bi ga dovele u poslovno nesigurnu poziciju, odnosno u neravnopravan položaj u odnosu na udruženja poduzetnika, a što je oprečno samoj svrsi predmetnog postupka.

Vezano na navedeno, cjelokupnu je situaciju poglavito potrebno sagledati u odnosu prema nakladnicima tiska. Naime, uvidom u Opće uvjete distribucije i prodaje tiska od 27. rujna 2013., koji su u primjeni od 1. listopada 2013. do danas, razvidno je kako se Distributer (Tisak) obvezuje da će poštivati pravila poslovanja i upute Nakladnika kao uvjet jednoobraznog poslovanja. Stoga nije zanemariva činjenica da je u konkretnom slučaju riječ o višestranom odnosu, pri čemu se mora voditi računa o interesima Nakladnika, kao i obvezama Distributera prema Nakladniku, što znači da se Tisku ne smiju nametati obveze protivne dobrim poslovnim običajima, a kojima bi ujedno naštetio pravima subjekata iz primarnog ugovornog odnosa.

S tim u svezi, od Tiska deklarirana odgovornost članova udruženja kao solidarna i neograničena te predložena bankarska garancija kao adekvatno sredstvo osiguranja ne mogu se smatrati otežavajućima niti ograničavajućima s aspekta tržišnog natjecanja za udruženje i članove udruženja, odnosno navedeni instituti čine poslovnu suradnju Tiska jednakom u odnosu prema svim kupcima na tržištu u dijelu koji se odnosi na distribuciju i komisionu prodaju što se tiče omjera preuzetih prava i obveza u predmetnim ugovornim odnosima.

Također valja naglasiti kako istovremeno s objavom Agencije o namjeri prihvaćanja preuzimanja mjera i uvjeta uz javni poziv, dakle i prije konačnog odobrenja predmetnog prijedloga mjera, poduzetnik Tisak je na svojoj službenoj internetskoj stranici objavio Opće uvjete poslovanja u komisionoj prodaji tiskovina s naznakom da isti stupaju na snagu 1. siječnja 2016. Navedeni dokument pored predloženih mjera, uvjeta i rokova iz točke I. izreke ovoga rješenja, sadrži i odredbe članka 5. kojima se regulira problematika otvaranja i zatvaranja prodajnih mjesta.

U odnosu na rečenu odredbu članka 5. oba poduzetnika, NTL i Utra gros, dala su primjedbe budući da je njihov stav kako distribucija tiskovina prodajnim mjestima mora biti bezuvjetna i kontinuirana.

Vezano na navedeno potrebno je naglasiti kako zaključkom Vijeća od 4. studenoga 2015. da se Tisku ne može dati ex ante odobrenje na njegove nove uvjete poslovanja, Tisak predmetnu odredbu nije implementirao u revidiranom prijedlogu povodom kojega je Agencija objavila namjeru prihvaćanja preuzimanja mjera i uvjeta uz javni poziv odnosno predmetni instrument preuzimanja obveza sadržajno nije obuhvatio naprijed navedenu problematiku.

Međutim, Vijeće je odlučilo kako će se vezano uz naprijed navedeni članak 5. Općih uvjeta poslovanja u komisionoj prodaji tiskovina koji je na snazi od 1. siječnja 2016. u posebnom predmetu provesti prethodno ispitivanje stanja na tržištu u svrhu utvrđivanja ima li u konkretnom slučaju uvjeta za pokretanje postupka utvrđivanja sprječavanja, ograničavanja ili narušavanja tržišnog natjecanja zlouporabom vladajućeg položaja, sukladno odredbi članka 39. ZZTN-a, a primjenom članka 13. ZZTN-a.

4. Odluka Vijeća za zaštitu tržišnog natjecanja

Na temelju dostavljenih očitovanja i dokumentacije, Vijeće, sukladno ovlastima iz članaka 27. i 30. točke 2. ZZTN-a te članka 31. ZZTN-a, na sjednici 3/2016., održanoj 4. veljače 2016., razmatralo je navedeni predmet te je donijelo odluku da se, u smislu članka 49. stavka 2. ZZTN-a, predložene mjere, uvjeti i rokovi Tiska prihvaćaju kao dostatni za otklanjanje negativnih učinaka i ponovnu uspostavu tržišnog natjecanja, pri čemu donošenjem ovoga rješenja Agencije postaju obvezni za predlagatelja.

U smislu članka 49. stavka 2. ZZTN-a, ako ocijeni da su predložene mjere, uvjeti i rokovi iz članka 49. stavka 1. ZZTN-a dostatni za otklanjanje negativnih učinaka i ponovnu uspostavu tržišnog natjecanja, Agencija će rješenjem prihvatiti predložene mjere, uvjete i rokove koji time postaju obveznim za predlagatelja. U smislu članka 49. stavka 3. ZZTN-a rješenjem Agencija određuje rokove u kojima poduzetnik treba izvršiti mjere i uvjete iz članka 49. stavka 2. ZZTN-a, obvezuje poduzetnika na dostavu dokaza kojima potvrđuje izvršenje mjera i uvjeta u zadanom roku te utvrđuje da nema uvjeta za daljnje vođenje postupka protiv tog poduzetnika.

Vijeće svoju odluku temelji na tome da je postupanje Tiska kojim se obvezuje na izmjene Uvjeta poslovanja na način da se implementiraju odredbe kojima se udruženja poduzetnika prepoznaju i priznaju kao posebni subjekti u pravnom prometu odnosno kojima se istima priznaje status kupca na tržištu u dijelu koji se odnosi na distribuciju i komisionu prodaju tiskovina, a čime im se pruža mogućnost ostvarivanja posebnog grupacijskog rabata što bi posredno pogodovalo članicama udruženja, dostatno za otklanjanje negativnih učinaka i ponovnu uspostavu tržišnog natjecanja u smislu članka 49. stavka 2. ZZTN-a te je svrsishodno radi bržeg uspostavljanja tržišnog natjecanja na predmetnom tržištu, a bez dugotrajnog vođenja postupka u smislu članka 49. stavka 4. ZZTN-a.

Vijeće nije prihvatilo primjedbe grupacija Ultra gros i NTL na predložene mjere, uvjete i rokove koje je Tisak predložio, budući da smatra kako su instituti solidarne i neograničene odgovornosti te predložena bankarska garancija adekvatni jer čine poslovnu suradnju Tiska jednakom u odnosu prema svim kupcima na tržištu u dijelu koji se odnosi na distribuciju i komisionu prodaju što se tiče preuzetih prava i obveza u predmetnim ugovornim odnosima. Slijedom navedenoga, rečeni instituti ne mogu se smatrati niti otežavajućima niti ograničavajućima s aspekta tržišnog natjecanja za udruženje i članove udruženja.

Stoga je Vijeće donijelo odluku kojom se, u smislu članka 49. stavka 2. i 3. ZZTN-a, prihvaćaju mjere, uvjeti i rokovi koje je predložio Tisak te mu je naloženo da u ostavljenom roku dostavi dokaze da je postupao sukladno točki I. izreke ovog rješenja. Slijedom navedenog, Vijeće je utvrdilo da, nakon izvršenja mjera iz točke I., te naloga iz točke IV. ovog rješenja, nema uvjeta za daljnje vođenje postupka protiv Tiska u ovom predmetu.

Budući da je Tisak istovremeno s objavom Agencije o namjeri prihvaćanja preuzimanja mjera i uvjeta uz javni poziv, dakle i prije konačnog odobrenja predmetnog prijedloga mjera, objavio na svojoj službenoj internetskoj stranici Opće uvjete poslovanja u komisionoj prodaji tiskovina koji stupaju na snagu 1. siječnja 2016. i sadrže odredbe članka 5. kojim se regulira problematika otvaranja i zatvaranja prodajnih mjesta, Vijeće je utvrdilo u točki VII. izreke ovoga rješenja kako navedene odredbe izlaze izvan okvira predmetnog postupka budući da se njima determiniraju novi uvjeti poslovanja Tiska koji imaju učinak nakon 1. siječnja 2016., a u pogledu kojih Agencija nije u okviru predmetnog postupka provodila iscrpne pravne i ekonomske analize, budući da se Tisak odlučio na predlaganje preuzimanja obveza u smislu članka 49. ZZTN-a, te stoga nije mogla dati ex ante odobrenje na navedene nove uvjete poslovanja, već će o istima odlučivati u posebnom predmetu.

U smislu članka 49. stavka 7. ZZTN-a, ako u nadzoru nad provedbom mjera i uvjeta iz članka 49. stavka 1. ZZTN-a, Agencija utvrdi da se Tisak ne pridržava utvrđenih mjera, uvjeta i rokova iz članka 49. stavka 3. ZZTN-a, takvo postupanje smatrat će se povredom ZZTN-a te će se to utvrditi posebnim rješenjem kojim će se izreći i upravno-kaznena mjera sukladno odredbama ZZTN-a.

Slijedom svega navedenog, Agencija je na temelju odluke Vijeća odlučila kao u točkama I. do VIII. izreke ovoga rješenja.

Prijedlog stranke u postupku za preuzimanje obveze izvršenja određenih mjera i uvjeta te rokova u svrhu otklanjanja negativnih učinaka njenog postupanja ili propuštanja postupanja na tržišno natjecanje iz članka 49. stavka 1. ZZTN-a i rješenje Agencije o prihvaćanju predloženih mjera, uvjeta i rokova koji postaju obvezni za predlagatelja u smislu članka 49. stavaka 2. i 3. ZZTN-a podliježu naplati upravnih pristojbi, sukladno odredbi članka 2. stavka 1. Zakona o upravnim pristojbama (»Narodne novine«, broj 8/96, 77/96, 95/97, 131/97, 68/98, 66/99, 145/99, 116/00, 163/03, 17/04, 110/04; 141/04, 150/05, 153/05, 129/06, 117/07, 25/08, 60/08, 20/10, 69/10, 126/11, 112/12, 19/13, 80/13, 40/14, 69/14, 87/14 i 9 94/14; dalje: Zakon o upravnim pristojbama) te članka 2. i 3. Uredbe o izmjenama Tarife upravnih pristojbi iz Zakona o upravnim pristojbama (»Narodne novine«, broj 126/11; dalje: Uredba o izmjenama Tarife Zakona o upravnim pristojbama).

Naime, prijedlog stranke u postupku za preuzimanje obveze izvršenja određenih mjera i uvjeta te rokova u svrhu otklanjanja negativnih učinaka njenog postupanja ili propuštanja postupanja na tržišno natjecanje iz članka 49. stavka 1. ZZTN-a podliježe obvezi naplate upravne pristojbe u iznosu od 5.000,00 kuna, u smislu članka 2. Uredbe o izmjenama Tarife Zakona o upravnim pristojbama, odnosno tarifnog broja 106. točke 4. Tarife upravnih pristojbi Zakona o upravnim pristojbama (»Narodne novine«, broj 8/96, 77/96, 95/97, 131/97, 68/98, 66/99, 145/99, 30/00, 116/00, 163/03, 17/04, 110/04, 141/04, 150/05, 153/05, 129/06, 117/07, 25/08, 60/08, 20/10, 69/10, 126/11, 112/12, 19/13, 80/13, 40/14, 69/14 i 87/14; dalje: Tarifa upravnih pristojbi).

Upravna pristojba u iznosu od 30.000,00 kuna za rješenje Agencije o prihvaćanju predloženih mjera, uvjeta i rokova koji postaju obvezni za predlagatelja, u smislu članka 49. stavaka 2. i 3. ZZTN-a, naplaćuje se sukladno članku 3. Uredbe o izmjenama Tarife Zakona o upravnim pristojbama, odnosno tarifnom broju 107. točki 7. Tarife upravnih pristojbi.

Navedeni iznos uplaćuje se u roku od osam (8) dana od dana dostave ovoga rješenja u korist Državnog proračuna Republike Hrvatske na račun broj: HR1210010051863000160, model HR64, poziv na broj odobrenja: 5002-20833-…(navodi se OIB uplatitelja ili godina ili broj rješenja).

Sukladno odredbi članka 16. stavka 4. Zakona o upravnim pristojbama, nakon izvršene uplate obveznik uplate dužan je uplatnicu, kao dokaz o obavljenoj uplati upravne pristojbe, dostaviti Agenciji žurno, a najkasnije u roku od osam (8) dana, u konkretnom slučaju s pozivom na poslovni broj klase: UP/I 034-03/2013-01/048.

U slučaju da obveznik uplate upravne pristojbe ne izvrši uplatu upravne pristojbe u ostavljenom roku, Agencija će po proteku roka, sukladno članku 10. stavku 2. Zakona o upravnim pristojbama, od nadležne Porezne uprave zatražiti prisilnu naplatu upravne pristojbe.

Slijedom iznijetoga, Agencija je na temelju odluke Vijeća odlučila kao u točki IX. izreke ovoga rješenja.

Sukladno odredbi članka 59. stavka 2. ZZTN-a, a u svezi s člankom 58. stavkom 1. točkom 9. ZZTN-a, ovo će rješenje biti objavljeno u »Narodnim novinama«, dok će se prema članku 59. stavku 3. ZZTN-a ono objaviti i na internetskoj stranici Agencije.

Stoga je Agencija, na temelju odluke Vijeća, odlučila kao u točki X. izreke ovoga rješenja.

UPUTA O PRAVNOM LIJEKU

Protiv ovoga rješenja nije dopuštena žalba, ali nezadovoljna stranka može tužbom pokrenuti upravni spor pred Visokim upravnim sudom Republike Hrvatske u roku od trideset (30) dana od dana dostave ovoga rješenja.

Klasa: UP/I 034-03/2013-01/048

Urbroj: 580-10/76-2016-081

Zagreb, 4. veljače 2016.

Predsjednik Vijeća
za zaštitu tržišnog natjecanja
Mladen Cerovac, mag. iur., v. r.

31 08.04.2016 Rješenje Agencije za zaštitu tržišnog natjecanja, klasa: UP/I 034-03/2013-01/048, urbroj: 580-10/76-2016-081 od 4. veljače 2016.

31 08.04.2016 Rješenje Agencije za zaštitu tržišnog natjecanja, klasa: UP/I 034-03/2013-01/048, urbroj: 580-10/76-2016-081 od 4. veljače 2016.